Jelaskan Sistem deria dan saraf dari Tapak Sulaiman dalam bahasa melayu

Tapak sulaiman walaupun tiada organ deria yang ketara tetapi tetap peka pada sentuhan, cahaya, suhu, orientasi dan keadaan air sekeliling. Kaki tiub, duri-duri dan pediselaria peka pada sentuhan. Malah kaki tiub juga peka pada bahan kimia, khususnya yang berada di hujung cabang; dengan inilah tapak sulaiman dapat mengesan punca bau seperti makanan. Terdapat bintik mata di hujung cabang, setiap satunya terdiri daripada 80–200 oselus yang ringkas. Bintik mata ini terbentuk daripada sel-sel epitelium berpigmen yang bertindak balas dengan cahaya dan dilitupi oleh kutikel lut sinar tebal yang melindungi oselus sambil bertindak memfokuskan cahaya. Kebanyakan tapak sulaiman juga memiliki sel-sel fotoreseptor di anggota badan lain dan bertindak balas terhadap cahaya walaupun bintik mata tertutup. Bergantung pada spesies sama ada ia mara atau berundur.

Tapak sulaiman tiada otak terpusat, tetapi mempunyuai sistem saraf kompleks dengan gegelang saraf di keliling mulut dan saraf jejari yang menjangkau sepanjang kawasan ambulakrum setiap cabang selari dengan salur jejari. Sistem saraf periferal ini terdiri daripada dua jaringan saraf, iaitu satu sistem sensor (pengesan) di epidermis dan satu sistem motor (penggerak) di lapik rongga selom, disambungkan oleh neuron-neuron yang melalui dermis. Saraf gegelang dan jejari mempunuyai komponen sensor dan motor dan menyelaraskan sistem imbangan dan tentu arah tapak sulaiman. Komponen sensor menerima input dari organ sensor manakala saraf motor mengawal kaki tiub dan otot-otot. Tapak sulaiman tidak berkemampuan merancang tindak-tanduknya. Jika satu cabang mengesan bau yang menarik, maka cabang itulah yang menjadi dominan dan mengatasi cabang-cabang lain buat sementara waktu untuk memulakan pergerakan ke arah mangsa; mekanismenya belum difahami sepenuhnya.